**Ipar 4.0 Nemzeti Technológiai Platform Szövetség**

**Szervezeti és Működési Szabályzata**

**Tartalomjegyzék**

[I. Preambulum 2](#_Toc528538528)

[II. Általános rendelkezések 2](#_Toc528538529)

[2.1 A szervezet neve 2](#_Toc528538530)

[2.2 A Szövetség küldetése 2](#_Toc528538531)

[III. Tagság 3](#_Toc528538532)

[3.1 A Szövetség Tagjai 3](#_Toc528538533)

[3.2 Csatlakozás a Szövetséghez 3](#_Toc528538534)

[3.3 A tagság megszűnése 4](#_Toc528538535)

[3.4. Tagsági formák 4](#_Toc528538536)

[3.5 A Tagok jogai 5](#_Toc528538537)

[3.6 A Tagok kötelezettségei 6](#_Toc528538538)

[IV. A Szövetség struktúrája 7](#_Toc528538539)

[4.1. Közgyűlés 7](#_Toc528538540)

[4.2. Elnökség 9](#_Toc528538541)

[4.3. Bizottságok (Munkacsoportok) 10](#_Toc528538542)

[4.4. Szövetség Titkársága 10](#_Toc528538543)

[4.5. Elektronikus szavazás 11](#_Toc528538544)

[V. A Szövetség megszűnése 11](#_Toc528538545)

[VI. A Szövetség felügyelete 11](#_Toc528538546)

[VII. Záró rendelkezések és aláírások 11](#_Toc528538547)

I. Preambulum

Az Ipar 4.0 Nemzeti Technológiai Platformot hazai kutatóintézetek, oktatási intézmények, magyarországi telephellyel rendelkező vállalkozások és szakmai szervezetek alkották, amely létrejött a 2016. május 6-i Alapító Okirat aláírásával. A 2017. október 10-én tartott közgyűlésük döntött arról, hogy a Platform szövetségként működik tovább. A szövetséget a Fővárosi Törvényszék 2017. december 7-én kelt 14.Pk.60.686/2017/3. számú végzésével bejegyezte.

A jelen SZMSZ-nek az első, v1.0 változatát az Ipar 4.0 Nemzeti Technológiai Platform Szövetség 2018. november hó yy. napján tartott közgyűlése a zz/2018 számú határozatával fogadta el.

II. Általános rendelkezések

2.1 A szervezet neve

Ipar 4.0 Nemzeti Technológiai Platform Szövetség, rövidítve: NTPSZ (a továbbiakban Szövetség)

Székhely: 1111 Budapest, Kende u. 13-17.

Telefon: +36-1-279-6000

Email: ipar4.0@sztaki.mta.hu

Jogállása: Szövetség, amely szakmai szervezetként és lobby fórumként működik.

A Szövetség célja: A hazai vállalkozások, kutatóintézetek, felsőoktatási intézmények, és szakmai szervezetek közötti együttműködés, információcsere és fejlesztések ösztönzése a digitalizáció és gyártás – ún. Ipar 4.0 – kulcsterületein.

2.2 A Szövetség küldetése

Az ipar egy új technológiai korszakváltásba lépett, amelyben az internet-gazdaság alapjaiban alakítja át a gyártási rendszereket. E folyamat a fizikai és a digitális világ közötti hidak előrehaladott és ütemes kiépítését, különleges innovációs alkalmazkodást, minden korábbinál gyorsabb válaszokat, bátor innovációs lépéseket kíván a gazdaság minden szereplőjétől, különös tekintettel az Irinyi terv kiemelt ágazataiban érintett meghatározó vállalatoktól, a kormányzati gazdaságpolitikától, valamint az innovációs rendszer intézményeitől.

Mindezek tudatában és a hazánk által elért globális ipari versenyképességi vívmányok megerősítése érdekében a Szövetség tagjai szorgalmazzák az eddig kialakult széles és eredményes partneri viszony további elmélyítését, az Európában kialakult legjobb gyakorlatoknak megfelelő együttműködés keretében az internet-gazdaság megteremtésének előkészítését, az Ipar 4.0 ökoszisztéma létrehozását, valamint végső soron a magyar gazdaság versenyképességének megőrzését segítő feltételek elősegítését.

Az alapító Tagok a kívánatos húzóerő biztosítása és szakmai koordinációja érdekében létrehozták és működtetik az Ipar 4.0 Nemzeti Technológiai Platform Szövetséget.

III. Tagság

3.1 A Szövetség Tagjai

A Szövetség törvényszéki bejegyzése után minden korábbi tagjának felkínálta az átlépés lehetőségét.

3.1.1 Alapító Tagok

Az alapító Tagok azon intézmények, amelyeket a 2017. október 10-én aláírt Alapszabály (a továbbiakban: ASZ) 1. sz. melléklete felsorol.

3.1.2 A Szövetség nyitott az új Tagok számára, a következő szervezetek lehetnek tagjai:

(a) magyar kutatóintézetek;

(b) magyar oktatási intézetek;

(c) magyarországi telephellyel rendelkező vállalkozások (a KKV-kat is beleértve);

(d) egyéb szervezetek, amelyek érdekeltek az Ipar 4.0 területén és rendelkeznek magyarországi telephellyel;

(e) kivételes, egyedi elbírálást igénylő esetben külföldi vállalkozások, amelyek magyarországi leányvállalattal is rendelkeznek.

3.1.3 Minden kommunikáció bármely irányban a Szövetség Titkársága és a Tag között a Tag által megnevezett hivatalos kapcsolattartón keresztül történik. A kapcsolattartó változását a Tag haladéktalanul köteles bejelenteni a Szövetség titkárságának, a változás a Szövetség Titkárságához történő beérkezésének napjától hatályos. Szövetség nem vállal felelősséget a változás bejelentésének elmulasztásából eredő károkért.

3.2 Csatlakozás a Szövetséghez

3.2.1 Annak érdekében, hogy valamely szervezet tagja lehessen a Szövetségnek, az alábbiakat kell tennie:

(a) A korábbi Szövetség tagjainak kitölteni a csatlakozási nyilatkozatot és visszaküldeni a Szövetség Titkárságra (amelyet a 4.4 pont határoz meg);

(b) Új tagoknak kitölteni a Szövetség tagsági jelentkezési lapot és visszaküldeni a Szövetség Titkárságra (amelyet 4.4 pont határoz meg);

(c) mindkét esetben alá kell írni egy nyilatkozatot, amely szerint elfogadja a Szövetség Szervezeti és Működési Szabályzatát;

3.2.2 A Tagsági Ügyek Bizottsága (amelyet 4.3. pont határoz meg) a tagfelvételi kérelem beérkezésének napjától számított 30 napon belül dönt a tag felvételéről.

3.2.3 Ha a Tagsági Ügyek Bizottsága (amelyet 4.3. pont határoz meg) elutasítja a tagság iránti kérvényt, akkor a bizottság döntése ellen a pályázó 15 napon belül fellebbezhet az Elnökséghez. Az Elnökségnek a kérelem beérkezésétől számított 60 napja van annak elbírálására. Ilyen esetekben az Elnökség döntése lesz a döntő és a kötelező érvényű.

3.3 A tagság megszűnése

3.3.1 A szövetségi tagságot meg kell szüntetni, ha a Tag:

(a) a 3.3.2 pontnak megfelelően írásban értesíti a Szövetség Titkárságát a megszüntetési szándékáról;

(b) jogutód nélkül megszűnt;

(c) kizárásra kerül a Szövetség tagjai közül a 3.3.3-as pontnak megfelelően.

3.3.2 Ha valamelyik Tag vissza szeretne lépni a tagságtól, akkor ezt írásban kell megtennie, amely nyilatkozatot az Elnökséghez kell intéznie, de a Szövetség Titkárságára kell küldenie.

3.3.3 A Tagsági Ügyek Bizottságának (amelyet 4.3. pont határoz meg) ajánlása alapján az Elnökség visszavonhatja a Tag tagságát, ha a Tag vétett az alapszabály ellen, vagy ha tisztességtelen illetve erkölcstelen magatartást tanúsított, amely veszélyeztette a Szövetség céljait és hírnevét. A Tag kizárását elrendelő Elnökségi döntés végleges és kiterjed a tagsági jogviszony minden vonatkozására. A kizárást követő második évtől kezdeményezheti a Tag az újbóli felvételét a Szövetségbe.

3.4. Tagsági formák

3.4.1. Rendes tag: idetartoznak az Alapító Tagokon kívül azok a Tagok, akik csatlakozásukkor, illetve belépésükkor vállalták a Szövetség éves tagdíjának megfizetését. Őket a tagsággal valamennyi jog megilleti.

3.4.2. Tiszteletbeli tag: azok a Tagok, amelyek szervezeti formájuk miatt törvényi korlátozás folytán nem vehetnek részt rendes tagként egy tagdíjfizetési kötelezettséggel járó szervezetben, vagy egyéb méltányolható okból nem kívánnak tagdíjat fizetni. Ez utóbbi esetben az Elnökségnek van mérlegesési joga. A tiszteletbeli tag a szövetség érdekében végzett tevékenységével a Szövetség célkitűzéseit támogatja, segíti, jogai azonban korlátozottak: tisztségre nem választható, szavazati joga nincs. A szövetség tiszteletbeli tagja a szövetség rendezvényein részt vehet, a közgyűlésen csak tanácskozási joggal vehet részt, tagdíjfizetési kötelezettsége nincs. A szövetség tiszteletbeli tagja jogosult saját irodaszerein és dokumentumainak fejlécén használni és feltüntetni a szövetségi tiszteletbeli tagságra utaló motívumot, valamint rendszeres tájékoztatást kapni a szövetség tevékenységéről.

3.4.3. Pártoló tagok: az a jogi személy, amely készségét fejezi ki a szövetség tevékenységének rendszeres és folyamatos anyagi támogatására. A pártoló tag a közgyűlésen csak tanácskozási joggal vehet részt, szavazati joga, tagdíjfizetési kötelezettsége nincs, de az általa vállalt vagyoni hozzájárulás szolgáltatására köteles. Tisztségre nem választható. A támogatás lehet természetbeni (pl. Szövetségi rendezvények megszervezése, helyszín biztosítása, stb.) és pénzbeli, de elvárás, hogy értéke éves szinten érje el a mindenkori tagdíj 40%-ának nagyságát.

A Szövetség pártoló tagja jogosult saját irodaszerein és dokumentumainak fejlécén használni és feltüntetni a szövetségi pártoló tagságra utaló motívumot, valamint rendszeres tájékoztatást kapni a szövetség tevékenységéről.

3.4.4. „*Nem átlépett tag*”: Az Elnökség dönthet egy Tag tagságának felfüggesztéséről, ami különbözik a kizárástól. A korábbi NTP szervezet azon tagja „nem átlépett tag” státuszába kerül, ha előírt időn belül nem nyilatkozik, hogy kíván-e csatlakozni a Szövetséghez.

„*Felfüggesztett tag*” a Szövetség azon rendes tagja, aki legalább féléves tagsági díjhátralékot halmoz fel. Az Elnökség nevében a Titkárság felszólításokat küld, amelyek eredménytelensége esetén értesíti az Elnökséget döntéshozatal céljából. A nem átlépett és felfüggesztett tagot a Szövetség törli a honlapjáról és a Szövetség további kommunikációjában nem vesz részt.

Ha megszűnik a felfüggesztés indoka, a Tag kérésére az Elnökség visszaállíthatja a tagsági viszonyt, a Tag visszakerül a honlapon közzétett Tagok listájára.

3.4.5. Magánszemély a Szövetség tagja nem lehet.

3.5 A Tagok jogai

3.5.1. Minden Tagnak joga van:

(a) részt venni a Szövetség tevékenységeiben és annak bizottságaiban (amelyet 4.3 pont határoz meg);

(b) szavazni a Szövetség Közgyűlésein, kivéve a tiszteletbeli és a pártoló tagokat;

(c) jelöltként jelentkezni vagy jelölni saját tisztségviselőjét vagy alkalmazottját a 4.2 pontban meghatározott módon egy választás útján betöltendő tisztségre;

(d) rendszeres tájékoztatást kapni a Szövetség tevékenységeiről;

(e) javaslatokat tenni a Szövetségnek;

(f) használni saját irodaszerein és fejlécében a Szövetség szabályozása szerint a tagságra utaló motívumot;

(g) élni a Szövetség által biztosított információ megosztási és közösségi kommunikációs lehetőségekkel;

(h) szavazni a Szövetség elektronikus szavazási rendszerében.

3.5.2 Közgyűlésen minden Tag gyakorolhatja tagságát meghatalmazotton keresztül is. A meghatalmazotti jogokat dokumentálni kell, a Titkárság előírásai szerint, amelyeket „Az Ipar 4.0 Nemzeti Technológiai Platform Szövetség Titkárságának működési rendje” c. dokumentum rögzít.

3.5.3 Azon Tagok, akik szavazásra jogosultak a Közgyűlésen és nem tudnak részt venni azon, meghatalmazott útján gyakorolhatják szavazati jogukat. Azonban nem élhetnek szavazati jogukkal írásban megküldött szavazólapok alkalmazásával.

3.6 A Tagok kötelezettségei

3.6.1 Minden Tag köteles:

(a) támogatni a Szövetség céljait;

(b) tiszteletben tartani a szabályokat; és

(c) önkéntes alapon, segíteni a Szövetség munkáját legalább egy bizottságban (Munkacsoportban) (amelyet 4.3 pont határoz meg) való részvétellel.

3.6.2 A Szövetség Tagjai az alábbiakra vállalnak kötelezettséget, a Szövetség céljaival összhangban:

(a) ösztönzik a hazai vállalkozások, kutatóintézetek, felsőoktatási intézmények és szakmai szervezetek közötti együttműködést, információcserét és fejlesztéseket az Ipar 4.0 hazai szempontból releváns kulcsterületein, különös tekintettel a digitális gyártás (*digital manufacturing*), a dolgok internete (*Internet of Things*, IoT), az adat- és információvédelem, valamint az informatikai biztonság területeire,

(b) az új ipari korszakra jellemző nyílt, közösségi és a megosztott innovációs gazdaság kialakuló formáival összhangban maguk is törekszenek saját szakmai tapasztalataik lehetőség szerint minél szélesebb megosztására, elősegítve ezzel is a párhuzamos fejlesztések elkerülését,

(c) tevékenységükkel elősegítik a hazai vállalkozások – különös tekintettel a startup ökoszisztéma erőteljes kiépülésére és KKV-k megerősödése érdekében – információhoz jutását, hazai vállalatok együttműködését, vállalkozási hálózatok kialakulását, a digitális megoldások bevezetését,

(d) a területen működő vállalatok fejlesztéseik során elősegítik és terjesztik olyan, fontos szempontok érvényesítését, mint amilyen a felhasználó-orientáltság; a piac-közeli fejlesztések; a versenyképesség; a piaci és a műszaki kockázatok tudatosítása; az adat- és információbiztonság; a biztonságos működés; az egészséges és biztonságos munkahelyi környezet; a környezetvédelem,

(e) elősegítik a vállalkozások igényeihez igazodó, magas színvonalú és egyre jelentősebb mértékben nemzetközi oktatás és képzés fejlesztését, tematikák és tananyagok kialakítását, gyakorlati képzések megvalósítását, az oktatási rendszereknek a változó piaci igényekhez való hatékony hozzáigazítását és ezeknek a folyamatoknak az akkreditációját, minőségbiztosítását, fokozva ezzel a területhez kapcsolódó felsőoktatás versenyképességét,

(f) részt vesznek felsőoktatási-kutatóintézeti-ipari kutatás-fejlesztési és innovációs együttműködésekben, illetve elősegítik azok sikeres megvalósítását,

(g) részt vesznek a Szövetség szakmai kiválóságot célzó erőfeszítéseiben,

(h) lehetőség szerint terjesztik a K+F és az innováció eredményeit, a „jó gyakorlatok”-at és egyéb szakmai információkat,

(i) hozzájárulnak a legújabb külföldi és hazai eredmények közvetítéséhez a hazai szakmai közösségek és a vállalkozások számára segítve a vállalatok tanulási és technológia-bevezetési ciklusainak rövidítését,

(j) elősegítik a szakmai és üzleti kultúra emelését, magatartás kódexek elfogadásával, követelmény jegyzékek, útmutatók közrebocsátásával, megosztásával,

(k) szakmai rendezvények szervezésével, PR és egyéb információs tevékenységükkel elősegítik a fenti célok megvalósítását,

(l) kommunikációs tevékenységükkel, sikertörténetek és a digitális megoldások bemutatásával, „technológiai evangelizációval” hozzájárulnak az eredmények társadalmi ismertségének, megértésének, elfogadottságának és elismertségének emeléséhez;

(m) a Szövetség Tagjaiként és a szakterület zászlóshajóiként szakmai és jogi szabályozási, szabványosítási javaslatokat és ajánlásokat dolgoznak ki a Kormány részére;

(n) javaslatokat tesznek a kormányzati politikák megvalósítását elősegítő Ipar 4.0-hoz kapcsolódó intézkedésekre és projektekre;

(o) elősegítik a hazai B2B start-up ökoszisztéma építését.

IV. A Szövetség struktúrája

4.1. Közgyűlés

4.1.1. Minden Tag jogosult részt venni a közgyűlésen. A Tagokat a Szövetségbe delegált Képviselőik vagy azok meghatalmazottjai képviselik.

Szavazati joga van minden jelenlévő rendes Tagnak, valamint az Elnökség tagjainak és a Munkacsoportok vezetőinek. A tiszteletbeli és a pártoló Tagok csak tanácskozási joggal rendelkeznek.

4.1.2. A Közgyűlés kizárólagos hatásköre a következő:

(a) az Alapszabály módosítása

(b) a Szervezeti és Működési Szabályzat létrehozása és módosítása;

(c) az Elnökség választható tagjainak (3.2) megválasztása és Titkárság felépítésének és tagjainak megválasztása (3.4); és

(d) a Bizottságok, az Elnökség és a Titkárság tevékenységi jelentéseinek elfogadása.

(e) A Szövetség éves jelentésének, közhasznúsági mellékletének és költségvetésének elfogadása.

(f) Ezenfelül, minden, az ASZ X./a. részében a kizárólagos hatáskörébe utalt kérdésben döntést hoz.

4.1.3 A Közgyűlést akkor kell összehívni, ha a körülmények megkövetelik, de legalább évente kétszer.

4.1.4 Az Elnök (aki a 4.2. pont határoz meg) felelős a Közgyűlés összehívásáért. Az Elnöknek össze kell hívnia a Közgyűlést, ha:

(a) az Elnökség kezdeményezi; vagy

(b) a Tagok egytizede kezdeményezi.

4.1.5 A Közgyűlésre a meghívót az Elnöknek kell aláírnia (4.2.) és legkésőbb a Közgyűlést megelőző 15. napon a Tagoknak kézhez kell kapniuk.

4.1.6. Bármely Tag javasolhat kérdéseket megfontolásra a Közgyűlés napirendje számára, úgy hogy azokat beküldi Szövetség Titkárságának legkésőbb 2 nappal a Közgyűlés előtt. Minden közgyűlés napirendjét az Elnökség határozza meg. Az Elnökségnek minden olyan kérdést napirendre kell tűznie, amelyet a Tagok legalább 10%-a írásban javasolt. Ha ilyen módon a Titkárságra érkezett napirendi javaslatok miatt a 7 nappal korábban megküldött napirend módosult, akkor a módosított napirendet legkésőbb a közgyűlést megelőző napon ki kell küldeni.

4.1.7 A Közgyűlés határozatképes, ha a Tagok 20%-a jelen van. Ha a Tagok nincsenek megfelelő számban jelen, akkor újra összehívható a Közgyűlés minimum 30 perccel maximum 30 nappal később, mint az eredeti időpont ugyanazzal a napirenddel, mint az eredeti Közgyűlés, és a Közgyűlés jogosult arra, hogy határozatait a jelenlévő Tagok egyszerű többséggel meghozzák, amennyiben a második Közgyűlés lehetőségét a korábban kiküldött meghívó tartalmazta.

4.1.8 A Közgyűlés határozatait a jelenlévő és szavazati joggal rendelkező Tagok szavazatainak egyszerű többségével hozza meg.

4.1.9 A fenti, egyszerű többségű határozathozataltól el lehet térni.Az Elnökség határozhat úgy,hogy az adott kérdés eldöntéséhez a Tagokminősített (kétharmados vagy négyötödös többségű) határozata szükséges.

4.1.10 A Közgyűlés határozat hozatala történhet titkos és nyílt szavazással, amelyet a Közgyűlés levezető elnöke határoz meg, azonban a tisztségviselőkre történő szavazásnak titkosnak kell lennie.

4.1.11 A levezető elnököt a Közgyűlés választja meg. Az Elnökség vezetője látja el a társelnöki szerepet.

4.1.12 Jegyzőkönyvet kell vezetni minden Közgyűlésről. Az Elnökség vezetője tesz javaslatot a levezető elnökre és felkéri a titkárságvezetőt a Közgyűlés jegyzőkönyvének vezetésére, mely személyeket a Közgyűlés egyszerű többséggel megszavazza. A jegyzőkönyvnek tartalmaznia kell a résztvevők listáját, a napirendet, a felszólalások összefoglalóit, az előadásokat, a határozatokat, és az Elnökségi szavazások eredményét. A Közgyűlés jegyzőkönyvéhez minden olyan dokumentumot csatolni kell, amelyet írásos formában nyújtottak be a Tagok.

4.1.13 A jegyzőkönyvet a Közgyűlés levezető elnökének, társelnökének és a jegyzőkönyvvezetőnek kell aláírnia. A jegyzőkönyveket a Szövetség Titkárság őrzi, és azokba bármely Tag betekinthet.

4.2. Elnökség

4.2.1 Az Elnökség 6 tagból áll, 1 tag személye állandó, és 5 tagját a Közgyűlés választja az alábbiak szerint:

4.2.1.1. Állandó tagok:

(a) Az Elnökség vezetője az Elnök, az alapító Magyar Tudományos Akadémia Számítástechnikai és Automatizálási Kutatóintézet Igazgatója vagy az általa megbízott személy;

4.2.1.2 Választott tagok:

(a) A gyártás területén működő, hazai telephellyel rendelkező vállalati tagok által delegált személyek közül választott 1 személy;

(b) Az informatika területén működő, hazai telephellyel rendelkező vállalati tagok által delegált személyek közül választott 1 személy;

(c) A kis- és középvállalkozási tagok által delegált személyek közül választott 1 személy;

(d) A felsőoktatási intézményi tagok által delegált személyek közül választott 1 személy, valamint

(e) A szakmai szervezeti tagok által delegált személyek közül választott 1 személy.

A választott tagok között egy tölti be a Szövetség Alelnökének tisztségét, akit a Közgyűlés választ meg.

4.2.2. Az Elnökség tagjainak megbízatása

Az Elnökség minden tagjának megbízatása 5 évre szól. Ennek lejáratakor a Közgyűlés dönt a megbízás meghosszabbításáról, illetve az új tag megválasztásáról.

4.2.3. Az Elnökség munkarendje

* az Elnökség éves munkatervet készít, és azt követve végzi tevékenységét;
* az Elnökség legalább negyedévente – ha szükséges, akkor gyakrabban is – ülést tart, előre meghatározott napirend meghirdetésével;
* az Elnökség tevékenységéről a Közgyűlésnek tartozik felelősséggel és ott számol be.

4.2.4. Az Elnökség döntéshozatali rendje

Az Elnökség döntéseit szavazattöbbséggel hozza. Szavazategyenlősége esetén az Elnök vagy az általa a helyettesítésével megbízott személy szavazata dönt.

4.2.5. A szövetség törvényes képviseletét az ASZ rendelkezése szerint az Elnök, az Alelnök és az Elnökségi tagok látják el az alábbiakban meghatározott módon:

* Az Elnök, az Alelnök és az Elnökségi tagok képviseleti joga gyakorlásának terjedelme: általános.
* A képviseleti jog gyakorlásának módja:
* Az Elnök képviseleti jogát az Alelnökkel vagy bármely Elnökségi taggal együttesen gyakorolhatja.
* Az Alelnök és az Elnökségi tagok képviseleti jogukat kizárólag az Elnökkel együttesen gyakorolhatják.

4.3. Bizottságok (Munkacsoportok)

4.3.1 A Szövetség szakmai kérdések megvitatására, valamint a tagsági kérelmek elbírálására állandó és ad-hoc (Task Force) bizottságokat hoz létre.

4.3.2 A bizottságokra az Elnökség tesz javaslatot a Közgyűlés számára és a Közgyűlés fogadja el.

4.3.3 A bizottságok vezetőit a Közgyűlés, illetve két Közgyűlés közötti időszakban az Elnökség választja meg a korábban a napirendben javasolt személyek közül. Az ő megbízatásuk 3 évre szól.

A bizottságok vezetőinek fő feladatai

* a bizottság éves munkatervének összeállítása, amelyet az Elnökségnek kell benyújtani a Titkárságon keresztül;
* a munkatervben meghatározott feladatok végrehajtása;
* a bizottságok tagjainak aktív bevonása;
* a szakmai munka elősegítése érdekében rendszeres bizottsági ülések összehívása és megtartása.

Az Elnökség a feladatait nem teljesítő bizottsági vezetőt megbízatása alól felmentheti.

4.3.4. A bizottságok tagjai az NTPSZ tagszervezetei által belépéskor vagy akár utólag is kijelölt (delegált) személyek. A delegálásról, a delegálásban bekövetkező változásokról (személycserékről) a Tag a Titkárságot értesíti.

4.4. Szövetség Titkársága

A Szövetség szakmai koordinációs, adminisztratív és végrehajtó szerve a Titkárság élén a titkárral (szakmai koordinátor) és a Titkárság vezetőjével (adminisztratív és végrehajtó koordinátor). A Titkárság végzi a Szövetség Elnöksége által a céloknak és célkitűzéseknek megfelelően meghatározott feladatokat, valamint szolgáltatásokat nyújt a Tagok és a lehetséges tagjelöltek számára, az Elnökség által meghatározott módon. A Szövetség Titkárságának feladatait a Magyar Tudományos Akadémia Számítástechnikai és Automatizálási Kutatóintézet látja el.

4.5. Elektronikus szavazás

4.5.1. A Szövetség elektronikus szavazási rendszert működtet, amely minden Tag részére biztosítja a titkos szavazás lehetőségét. Minden Tagnak hivatalos képviselőjén keresztül egy szavazata van.

4.5.2. Elektronikus szavazást az Elnök kezdeményezhet.

4.5.3. Az elektronikus szavazás akkor érvényes, ha legalább a Tagok fele él a szavazati jogával.

4.5.4. Az elektronikus szavazás eredményét a szavazás jogával élő Tagok egyszerű többségének szavazata határozza meg.

V. A Szövetség megszűnése

5.1 A Szövetséget meg kell szüntetni, ha:

(a) felbomlik; vagy

(b) összeolvad más szervezettel; vagy

(c) bejelentette (egy Közgyűlési szavazást követően) a megszűntetését.

VI. A Szövetség felügyelete

6.1 Az Innovációs és Technológiai Minisztérium Tudás- és innováció-menedzsmentért felelős államtitkársága a Szövetség felügyelője.

VII. Záró rendelkezések és aláírások

7.1

 (a) A Szövetség aláírói (lásd a 4.2.4 pontot) írják alá a belső szabályzatokat és iránymutatások, melyeket időről időre jóváhagy a Közgyűlés.

\* \* \*